Snap vil sælge AR-briller til 15.000 kroner

Snap er klar til endnu et forsøg på at gøre augmented reality til noget, man tager på næsen. Selskabet bag Snapchat har vist de nye AR-briller Specs frem, og denne gang er der ikke bare tale om et par smarte kamerabriller. Specs er selvstændige AR-briller med transparente skærme, der kan vise digitale informationer oven på verden omkring dig.

Det betyder i praksis, at brillerne kan bruges til alt fra information om omgivelserne til internetopslag og Snaps egne AR-apps, som selskabet kalder “Lenses”.

To processorer i brillen

Indeni sidder der to Snapdragon-processorer. Den ene tager sig af computervision – altså brillernes evne til at forstå, hvad de ser – mens den anden kører apps og brugerflade. Skærmene har et synsfelt på 51 grader, og batteriet holder ifølge Snap i op til fire timer. Med det medfølgende ladeetui lander den samlede brugstid på op til 20 timer.

Specs kommer med hipster-look garanti … (foto: Snap)

Specs kommer i to størrelser. En 47 millimeter-model på 132 gram og en 52 millimeter-model på 136 gram. Det er altså stadig markant tungere end almindelige briller.

Prisen bliver brutal

Den største stopklods bliver dog prisen. Snap forventer at sende Specs på markedet til efteråret til omkring 2.200 dollar. Det svarer til knapt 15.000 kroner. Dermed bliver Specs næppe et produkt, der ender i tasken hos den almindelige Snapchat-bruger. Til gengæld er de et vigtigt fingerpeg om, hvor de store techselskaber stadig mener, at mobilen kan være på vej hen.

For selv om AR-briller i dag mest ligner dyre udviklerprodukter, er idéen klar: I stedet for at kigge ned på telefonen skal digitale beskeder, navigation, billeder og information på sigt flytte op foran øjnene.

Snap har forsøgt sig med briller før. Men med Specs tager selskabet et langt mere ambitiøst skridt. Spørgsmålet er bare, om forbrugerne er klar til at betale laptop-priser for noget, der stadig mest føles som et kig ind i fremtiden.

Snap vil sælge AR-briller til 15.000 kroner